钦定古今图书集成/历象汇编/乾象典/第015卷 > 春秋繁露 > 天辩在人
## 钦定古今图书集成/历象汇编/乾象典/第015卷 > 春秋繁露 > 天辩在人

难者曰：“阴阳之会，一岁再遇于南方者以中夏；遇于
北方者以中冬。冬丧物之气也，则其会于是何如？金
木水火，各奉其所主，以从阴阳，相与一力而并功，其
实非独阴阳也，然而阴阳因之以起，助其所主，故少
阳因木而起，助春之生也；太阳因火而起，助夏之养
也；少阴因金而起，助秋之成也；太阴因水而起，助冬
之藏也。阴虽与水并气而合冬，其实不同，故水独有
丧，而阴不与焉。”是以阳阴会于中冬者，非有丧也。春
爱志也，夏乐志也，秋严志也，冬哀志也。故爱而有严，
乐而有哀，四时之则也。喜怒之祸，哀乐之义，不独在
人，亦在于天；而春夏之阳，秋冬之阴，不独在天，亦在
于人。人无春气，何以博爱而容众？人无秋气，何以立
严而成功？人无夏气，何以盛养而乐生？人无冬气，何
以哀死而恤丧？天无喜气，亦何以煖而春生育？天无
怒气，亦何以清而秋杀就？天无乐气，亦何以疏阳而
夏养长？天无哀气，亦何以激阴而冬闭藏？故曰：“天乃
有喜怒哀乐之行，人亦有春秋冬夏之气”者，合类之
谓也。匹夫虽贱，而可以见德刑之用矣。是故阴阳之
行，终各六月，远近同度，而所在异处。阴之行，春居东
方，秋居西方，夏居空右，冬居空左，夏居空下，冬居空
上，此阴之常处也。阳之行，春居上，冬居下，此阳之常
处也。阴终岁四移，而阳常居实，非亲阳而疏阴，任德
而远刑，与天之志常直，阴空处稍取之以为助。故刑
者德之辅，阴者阳之助也，阳者岁之主也。天下之昆
虫，随阴而出入，天下之草木，随阳而生落，天下之三
王，随阳而改正，天下之尊卑，随阳而序位，幼者居阳
之所少，老者居阳之所老，贵者居阳之所盛，贱者当
阳之所衰。藏者言其不得当阳，而当阳者，臣子也，阳
者，君父是也。故人主南面，以阳为位也。阳贵而阴贱、
天之刑也。《礼》之尚右。非尚阴也。敬老阳而尊成功也。